AIŠKINAMASIS RAŠTAS

Dėl Lietuvos Respublikos pridėtinės vertės mokesčio įstatymo 19 straipsnio papildymo ir įstatymo papildymo 3 priedu įstatymo pripažinimo netekusiu galios įstatymo projekto
Projekto rengimą paskatinusios priežastys, pirminiai jo siūlytojai ir asmenys, dalyvavę rengiant ar tobulinant projektą

Penkioliktosios Lietuvos Respublikos Vyriausybės veiklos programoje kaip viena iš Krizės įveikimo plano priemonių numatytas Lietuvoje taikomų lengvatinių PVM tarifų panaikinimas.
Teikiamas Lietuvos Respublikos pridėtinės vertės mokesčio įstatymo 19 straipsnio papildymo ir įstatymo papildymo 3 priedu įstatymo pripažinimo netekusiu galios įstatymo projektas (kartu teikiamas ir Lietuvos Respublikos pridėtinės vertės mokesčio įstatymo 2, 19, 51, 56, 58, 91, 1251  ir 126 straipsnių pakeitimo ir 1251 straipsnio pripažinimo netekusiais galios įstatymo projektas, kuriame siūloma atsisakyti lengvatinio PVM tarifo taikymo kitoms prekių ir paslaugų grupėms) tiesiogiai susijęs su Lietuvos Respublikos 2009 metų valstybės biudžeto ir savivaldybių biudžetų finansinių rodiklių patvirtinimo įstatymo projektu. 

Kadangi kartu teikiamu Lietuvos Respublikos pridėtinės vertės mokesčio įstatymo 2, 19, 51, 56, 58, 91, 1251 ir 126 straipsnių pakeitimo ir 1251 straipsnio pripažinimo netekusiais galios įstatymo projektu siūloma atsisakyti šiuo metu taikomų PVM lengvatų, tikslinga atsisakyti ir dar neįsigaliojusių PVM lengvatų – pagal dar neįsigaliojusią Lietuvos Respublikos pridėtinės vertės mokesčio įstatymo pataisą nuo 2009 m. sausio 1 d. lengvatinis 5 procentų PVM tarifas turėtų būti pradėtas taikyti ir kai kuriems vaisiams ir daržovėms. 
Projekto tikslas ir uždaviniai

Projektas tikslas – pripažinti netekusiu galios Lietuvos Respublikos pridėtinės vertės mokesčio įstatymo 19 straipsnio papildymo ir įstatymo papildymo 3 priedu įstatymą, kuriame  numatyta nuo 2009 m. sausio 1 d. vaisiams ir daržovėms taikyti lengvatinį 5 proc. PVM tarifą.

Projekte siūlomų nuostatų teisinio reguliavimo būklė šiuo metu

Šiuo metu Lietuvoje vaisiai ir daržovės apmokestinami PVM bendra tvarka, t.y. taikant standartinį PVM tarifą. Tačiau Lietuvos Respublikos pridėtinės vertės mokesčio įstatymo 19 straipsnio papildymo ir įstatymo papildymo 3 priedu įstatyme numatyta vaisiams ir daržovėms nuo 2009 m. sausio 1 d. taikyti lengvatinį 5 proc. PVM tarifą.

Projekte siūlomos naujos teisinio reguliavimo priemonės

Siūloma nuo 2009 m. sausio 1 d. netaikyti lengvatinio 5 procentų PVM tarifo daržovėms ir vaisiams, ir juos apmokestinti PVM bendra tvarka, taikant standartinį PVM tarifą.
Projekto atitikimas Europos teisių ir pagrindinių laisvių apsaugos konvencijos nuostatoms ir ES teisei

Projektas atitinka Europos žmogaus teisių ir pagrindinių laisvių apsaugos konvencijos nuostatas ir yra suderinti su Europos Sąjungos teisės aktais.

Įstatymo įgyvendinimui reikalingi lydimieji teisės aktai

Projekto nuostatoms įgyvendinti nereikės pakeisti šiuo metu galiojančių ar priimti naujų įgyvendinamųjų teisės aktų.
Projekto įgyvendinimo poveikis biudžeto lėšoms

2009 metais daržoves bei vaisius apmokestinant PVM bendra tvarka, valstybės biudžetas 2009 m. nepatirtų apie 97 mln. Lt pajamų netekimų. 
Projekto rengėjai

Įstatymo projektus rengė Finansų ministerija.

Projekto reikšminiai žodžiai

Reikšminiai žodžiai: pridėtinės vertės mokestis, lengvatinis PVM tarifas.

